Polícia v Čadci pátra po mužovi podozrivom z krádeže, zverejnila snímky z bezpečnostných kamier
|Aktuálne správy každý deň priamo na váš e-mail||Odoberať newsletter|
Krajské riaditeľstvo Policajného zboru v Žiline vyhlásilo pátranie po neznámom mužovi. Polícia prosí širokú verejnosť o pomoc s odhalením totožnosti osoby na zverejnených snímkach príspevkom na sociálnej sieti.
Muž, ktorého zaznamenali bezpečnostné kamery je podozrivý zo spáchania zločinu krádeže, ktorú vyšetrujú policajti z Okresného riaditeľstva Policajného zboru v Čadci.
"Polícia v súvislosti s uvedeným prípadom Vás žiada o pomoc pri stotožnení podozrivej osoby, ktorá bola zachytená kamerovým systémom," uviedlo Krajské riaditeľstvo Policajného zboru v Žiline.
Podozrivý muž na záberoch je pravdepodobne v strednom veku. Má silnejšiu postavu a dohola oholenú hlavu. V čase krádeže mal oblečené tmavé tričko s krátkym rukávom a farebným motívom a tmavé nohavice. V ľavej ruke niesol igelitovú tašku. Jedna z bezpečnostných kamier ho zachytila aj počas rozhovoru s druhým mužom.
Pokiaľ ste osobu na snímkach spoznali, kontaktujte políciu na bezplatnom telefónnom čísle 158 alebo správou na ich oficiálnej facebookovej stránke.